**Prioriterede temaer og temabeskrivelser projektansøgningsrunde 2023**

Det er en generel forudsætning, at der i ansøgningen redegøres for, hvordan og i hvilket omfang projektet kan bidrage til ny eller forbedret viden på det aktuelle område. Det er derfor afgørende, at der redegøres herfor i ansøgningsskemaet.

**Udvikling / videreudvikling af omkostningseffektive metoder til bestandsovervågning af vildt, eksempelvis brug af DNA og/eller citizen science**

Der er behov for udvikling og videreudvikling af metoder til overvågning af vildtbestande, blandt andet via borgerinddragelse, DNA-analyser, mobil indberetning og databehandling, indsamling af data fra eksisterende vildtkameraer, billedgenkendelse etc. Uanset metode er det væsentligt, at der redegøres for, hvordan data kan valideres og gøres statistisk robuste.

**Udvikling af omkostningseffektive tiltag og nye metoder til forbedring af pattedyrs og fugles levevilkår i det åbne land**

Der er behov for at undersøge, hvordan man omkostningseffektivt kan forbedre / stoppe tilbagegangen i egnede levesteder for markvildtet. Der er behov for identificere / opdatere viden om de faktorer, der driver udviklingen mod færre levesteder, lige som der er behov for at belyse konkrete metoder, der kan motivere landmænd, lodsejere, m.fl. til at yde en for samfundet omkostningseffektiv indsats for markvildtet, med fokus på aktiv inddragelse af grundejere og brugere, eksempelvis via undervisning, ERFA grupper, information, m.v.

**Udvikling og afprøvning af nye afværgeforanstaltninger.**

Der er behov for udvikling af nye afværgeforanstaltninger, der er omkostningseffektive, ift. bortskræmning af pattedyr og fugle som forvolder skade. Der ønskes herunder udvikling af metoder, som er artsspecifikke og dermed kan målrettes problemarter. Yderligere er der behov for konkrete og omkostningseffektive metoder til at bortskæmme rålam, harer mv. forud for høst/høslæt for at undgå skader på vildtet.

**Undersøgelser af forstyrrelser af fugle og pattedyr**

Omfanget af menneskelig aktivitet i naturen er steget kraftigt de senere år. Derfor er der behov for at afdække omfanget af forstyrrelser fra forskellige menneskeskabte aktiviteter i naturen med skadelig virkning for vildtet eller vildtbestande. Der ønskes undersøgt, hvilke konsekvenser dette specifikt har for vildtet, og hvilke tiltag, der kan iværksættes, for at fjerne eller mindske de skadelige effekter.